Diari Oficial de la Generalitat Valenciana


Sumari del DOGV 6306, del 08-07-2010 (2010/7165)

RESOLUCIÓ de 2 de juny de 2010, de la Direcció General de Treball, Cooperativisme i Economia Social, per la qual es disposa el registre i la publicació del V Acord de Solució Extrajudicial de Conflictes Laborals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6306

Data del DOGV
:   08-07-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7165


Data del document
:   02-06-2010

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu

RESOLUCIÓ de 2 de juny de 2010, de la Direcció General de Treball, Cooperativisme i Economia Social, per la qual es disposa el registre i la publicació del V Acord de Solució Extrajudicial de Conflictes Laborals de la Comunitat Valenciana. [2010/7165]  
Vist el text del V Acord de Solució Extrajudicial de Conflictes Laborals de la Comunitat Valenciana, subscrit per la Comissió Negociadora el 19 de maig de 2010, que està integrada de part empresarial per representants de la Confederació d'Organitzacions Empresarials de la Comunitat Valenciana (CIERVAL), i de part dels treballadors, per les organitzacions sindicals Unió General de Treballadors (UGT-PV) i la Confederació Sindical de Comissions Obreres (CC OO-PV), i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball, Cooperativisme i Economia Social, conforme a les competències que té transferides segons el Reial Decret 4105/82, de 29 de desembre, acorda:  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i el depòsit del text original de l'acord.  
Segon  
Disposar la publicació en el Diari Oficial de la Comunitat Valenciana.  
València, 2 de juny de 2010.- El director general de Treball, Cooperativisme i Economia Social: Román Ceballos Sancho.  
V ACORD DE SOLUCIÓ EXTRAJUDICIAL DE CONFLICTES LABORALS DE LA COMUNITAT VALENCIANA  
València, 19 de maig de 2010  
Reunits:   
D'una part, Rafael Ferrando Giner, amb DNI núm. 07697622-A, i amb domicili a l'efecte de notificació a València, c/ Hernán Cortés, núm. 4, DP 46501.  
I d'una altra, Conrado Hernández Más, amb DNI núm. 13520220-U, amb domicili a l'efecte de notificació a València, c/ Arquitecte Mora, 7-6ª, DP 46968, i Paco Molina Balaguer, amb DNI núm. 48023490-T, amb domicili a l'efecte de notificació a València, plaça de Nàpols i Sicília, 5, DP 46340.  
Intervenen:  
Rafael Ferrando Giner en la seua condició de president de la Confederació d'Organitzacions Empresarials de la Comunitat Valenciana (CIERVAL).  
I Conrado Hernández Más i Paco Molina Balaguer, en la seua condició de secretaris Generals de la Unió General de Treballadors del País Valencià (UGT-PV) i de la Confederació Sindical de Comissions Obreres del País Valencià (CCOO-PV), respectivament.  
Les parts es reconeixen en virtut de la representació acreditada, la capacitat i legitimació suficient per a la formalització del present acord al qual se li atorga expressament la validesa, eficàcia, naturalesa i tractament propi dels convenis col·lectius de conformitat amb el que disposa l'art. 83.3 de l'Estatut dels Treballadors.  
Fent ús de les atribucions dels seus respectius càrrecs,  
Exposen:  
Les organitzacions sindicals i empresarials més representatives de la Comunitat Valenciana van subscriure l'any 1993 el I Acord per a la Solució Extrajudicial de Conflictes Col·lectius de la Comunitat Valenciana, mitjançant el qual s'establia la primera pedra per a l'establiment d'un sistema de solució no judicial de conflictes laborals a la Comunitat Valenciana. Sistema basat en instruments acordats pels agents socials més representatius amb fonament en la seua autonomia negocial.  
Des d'aquell any i amb la finalitat d'adaptar, estendre i implementar els mecanismes i procediments de solució extrajudicial i la seua gestió a la realitat legislativa, social i econòmica, les organitzacions firmants han renovat aquella inicial aposta mitjançant l'adopció dels successius acords de solució extrajudicial de conflictes laborals de la Comunitat Valenciana en els anys 1997, 2001 i 2005, aconseguint indubtables èxits que han vingut a refermar el Tribunal d'Arbitratge Laboral de la Comunitat Valenciana com el fòrum de diàleg, negociació i consens a disposició dels treballadors i empreses de la nostra comunitat autònoma.   
Les parts firmants valoren positivament la trajectòria i resultats del Tribunal d'Arbitratge Laboral i, mitjançant les aportacions realitzades per a la millora del text en matèria de vaga i de procediments tècnics, pretenen reforçar el seu compromís amb l'institut de la mediació i l'arbitratge com a ferramentes idònies per a la resolució de conflictes, mitjançant la subscripció del present V Acord de Solució Extrajudicial de Conflictes Laborals de la Comunitat Valenciana.   
En aquest sentit, s'ha valorat convenient la pertinència de suprimir l'antic requisit del transcurs de 72 hores entre la sol·licitud de mediació i el seu desenrotllament i la comunicació formal de la vaga. Aquesta modificació està avalada per quant l'eficàcia i percentatge d'acords aconseguits per les estadístiques oficials existents respecte de les hores desconvocades de vaga, reflectixen un sensible increment en aquells casos en què es permet el desenrotllament de la mediació fins al mateix moment de l'inici de la vaga. Per un altre costat i en interés de la solució pactada del conflicte i consegüent pau social, es permet continuar amb el procediment de mediació una vegada iniciada formalment la vaga, si les parts així ho acorden.  
D'altra banda, les organitzacions signatàries han procurat incorporar i refondre en un únic text articulat aquelles decisions i interpretacions de la Comissió Paritària amb incidència en els procediments, de les quals cal destacar per la seua novetat i importància les relatives a la Comissió Tècnica d'Organització del Treball que, creat l'any 2008, s'incorpora al text de l'acord en el seu títol V.  
Resultat d'aquest convenciment és el present V Acord de Solució Extrajudicial de Conflictes Laborals de la Comunitat Valenciana.  
Acorden  
TÍTOL I  
Disposicions de caràcter general  
Article 1. Objecte  
El present acord té com a objecte consolidar i millorar el sistema de solució extrajudicial de conflictes laborals, mitjançant el Tribunal d'Arbitratge Laboral de la Comunitat Valenciana (TAL).  
Article 2. Naturalesa jurídica i eficàcia  
L'acord se subscriu a l'empara del que disposa el títol III del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, en els articles 6 i 7 de la Llei Orgànica 11/1985, de 2 d'agost, de Llibertat Sindical, i en l'article 154 del Reial Decret Legislatiu 2/1995, de 7 d'abril, Text Refós de la Llei de Procediment Laboral.  
En versar sobre una matèria concreta, com és la solució extrajudicial de conflictes laborals, constituïx un dels acords previstos en l'article 83.3 de l'Estatut dels Treballadors.  
Serà obligatori acudir als procediments de solució de conflictes en els termes que preveu l'acord. Sense perjuí de l'eficàcia directa de l'acord, les organitzacions firmants es comprometen a difondre el mateix i promoure la inclusió de clàusules d'exprés sotmetiment en els textos dels convenis col·lectius que es firmen en l'àmbit d'aplicació de l'acord.  
Article 3. Parts negociadores  
Les parts signatàries del present acord són, d'un costat, la Confederació d'Organitzacions Empresarials de la Comunitat Valenciana (CIERVAL) i, d'un altre, les organitzacions sindicals de Comissions Obreres del País Valencià (CCOO-PV) i Unió General de Treballadors del País Valencià (UGT-PV), reconeixent-se totes elles legitimació suficient en virtut de la representació que ostenten per a la firma d'aquest acord segons el que disposa els articles 83 i concordants del Reial Decret Legislatiu 1/1995, de 24 de març, Text Refós de l'Estatut dels Treballadors.  
Article 4. Àmbit d'aplicació territorial i personal  
L'acord i els procediments de solució autònoma de conflictes que establix s'aplicaran en la totalitat del territori de la Comunitat Valenciana i de compliment obligatori per a totes les organitzacions empresarials i sindicals, així com per a totes les entitats, empreses i persones treballadores de qualsevol sector d'activitat que no estiguen sotmesos a un conveni col·lectiu d'àmbit supracomunitari.  
També serà aplicable als conflictes que es produïsquen en empreses a què siga d'aplicació un conveni col·lectiu supracomunitari, quan afecten exclusivament centres de treball ubicats en el territori de la Comunitat Valenciana.  
Article 5. Àmbit temporal  
El present acord entrarà en vigor l'endemà de la seua publicació en el Diari Oficial de la Comunitat Valenciana i finalitzarà el 31 de desembre del 2014, prorrogant-se a partir d'eixa data, per successius períodes de cinc anys, de no haver-hi denúncia expressa d'alguna de les parts amb una antelació mínima de tres mesos a la terminació de cada període.  
En cas de denúncia i fins a l'adopció d'un nou acord, es mantindrà vigent el contingut normatiu i obligacional de l'acord vençut.  
Article 6. Conflictes afectats  
1. Seran susceptibles de sotmetre's als procediments establits en l'acord, i en el cas de suscitar-se en els àmbits territorial i personal d'aplicació, els següents tipus de conflictes laborals:  
a. Els conflictes col·lectius d'interpretació i aplicació definits de conformitat amb el que establix l'article 151 del Text Refós de la Llei del Procediment Laboral.  
b. Els conflictes ocasionats per discrepàncies sorgides durant la negociació d'un conveni col·lectiu o un altre acord o pacte col·lectiu deguts a diferències que comporten el bloqueig de la negociació corresponent per un període de, almenys, cinc mesos a comptar de la constitució de la mesa negociadora. No serà necessari el transcurs d'aquest període quan la mediació siga sol·licitada conjuntament pels que tinguen capacitat per a subscriure el conveni amb efectes generals.  
c. Els conflictes que donen lloc a la convocatòria d'una vaga o que se susciten sobre la determinació dels serveis de seguretat i manteniment en cas de vaga.  
d. Els conflictes derivats de discrepàncies sorgides en el període de consultes exigit pels articles 40, 41, 47 i 51 del Text Refós de la Llei de l'Estatut dels Treballadors.  
e. Les controvèrsies col·lectives que sorgisquen en ocasió de l'aplicació i interpretació d'un conveni col·lectiu a causa de l'existència de diferències substancials degudament constatades que comporten el bloqueig en l'adopció del corresponent acord en la Comissió Paritària. La iniciativa de sotmetiment als procediments previstos en l'acord haurà d'instar-se per la majoria d'ambdós representacions de la dita Comissió Paritària.  
f. Els conflictes derivats de la no iniciació de la negociació d'un conveni col·lectiu vençut, després de la seua denúncia i promoció per una de les parts, que no estiga motivada per alguna de les causes establides en l'article 89 de l'Estatut dels Treballadors.  
2. S'exclouen de l'acord:  
a. Els conflictes que es plantegen en relació amb el sistema públic de Seguretat Social.   
No obstant això, sí que quedaran sotmesos a l'acord els conflictes col·lectius que recaiguen sobre Seguretat Social complementària, inclosos els plans de pensions.  
b. Els conflictes en què siga part l'Estat, comunitats autònomes, entitats locals, i organismes autònoms dependents dels mateixos a què es referix l'article 69 del Text Refós de la Llei de Procediment Laboral, sense detriment del que establix la disposició addicional sisena.  
c. Els conflictes individuals de treball.  
TÍTOL II  
CAPÍTOL I  
Dels procediments  
Article 7. Procediments  
Els procediments que s'establixen en l'acord per a la solució dels conflictes són:  
A. La conciliació - mediació.  
B. L'arbitratge.  
Si per conveni col·lectiu o acord sectorial, estiguera establit un procediment de solució dels conflictes col·lectius amb òrgans específics de mediació o arbitratge que respecten en la seua tramitació els principis establits en l'article següent, quedaran integrats en el TAL.  
Article 8. Principis rectors dels procediments  
Els procediments previstos en l'acord es regiran pels principis de gratuïtat, celeritat, igualtat processal, audiència de les parts, contradicció i imparcialitat, respectant-se, en tot cas, la legislació vigent i els principis constitucionals.  
Article 9. Intervenció prèvia de les comissions paritàries  
Els conflictes derivats de la interpretació de convenis col·lectius que hagen regulat comissions paritàries amb funcions de resolució de conflictes hauran de ser sotmesos a aquestes si així s'establira en tals convenis, amb caràcter previ a la promoció de qualsevol procediment de solució de conflictes previst en l'acord.  
Es considera esgotat el tràmit previ davant de les comissions paritàries dels convenis col·lectius si aquestes no aconseguixen arribar a un acord o, en tot cas, pel transcurs de 15 dies hàbils des de la sol·licitud de convocatòria inicial de la part o parts legitimades, el que s'acreditara mitjançant còpia d'esta.  
Article 10. Dies hàbils i vacacions  
1. Als efectes del còmput de terminis dels procediments establits en l'acord, es declaren inhàbils els dissabtes, diumenges, festius i el mes d'agost.  
2. Quan es presenten sol·licituds de mediació i/o arbitratge a través dels registres administratius oficials, el còmput dels terminis dels procediments, a efectes interns del Tribunal, s'iniciarà des de l'efectiva entrada de la corresponent sol·licitud en el Tribunal.  
CAPÍTOL II  
De la gestió dels procediments  
Article 11. El Tribunal d'Arbitratge Laboral de la Comunitat Valenciana (TAL)  
1. El Tribunal d'Arbitratge Laboral de la Comunitat Valenciana (TAL), institució paritària creada en 1997 a parts iguals per les organitzacions sindicals i empresarials més representatives firmants del II ASECLCV, té personalitat jurídica pròpia i capacitat d'obrar i revist, des del punt de vista juridicoformal, les característiques d'una fundació davall el protectorat de la Generalitat Valenciana, qui exercix la presidència del seu patronat a través de la Direcció General de Treball, Cooperativisme i Economia Social.  
2. Constituïx el suport administratiu i de gestió per a la solució de conflictes laborals de la Comunitat Valenciana a través dels procediments de conciliació-mediació i arbitratge regulats en el present acord, que són desenrotllats, respectivament, pel Tribunal de Mediació i pel Cos d'Àrbitres.  
Article 12. Composició del Tribunal de Mediació  
El Tribunal de Mediació està compost pels mediadors designats per les organitzacions empresarials i sindicals firmants de l'acord. Tots els acords s'adoptaran per unanimitat dels seus membres.  
El Tribunal de Mediació podrà actuar en Ple o a través de les seues seccions provincials. El Tribunal o si és el cas cada una de les Seccions quedarà vàlidament constituït:  
En primera convocatòria, per un nombre de membres no inferior a quatre ni superior a huit, sent designats per les organitzacions empresarials i sindicals firmants de l'acord: la mitat d'ells designats de forma igualitària per les organitzacions sindicals i l'altra mitat per les organitzacions empresarials.  
En segona convocatòria, que tindrà lloc quinze minuts després de la primera, per un nombre de membres no inferior a dos, sempre que hagen sigut designats, almenys, u per les organitzacions sindicals i un altre per les organitzacions empresarials firmants de l'acord, entenent-se que els absents, si és el cas, deleguen amb caràcter general les seues facultats en els presents.  
La designació dels components del Tribunal o de les seccions s'efectuarà, en la proporció avantdita, per cada organització, d'entre la llista de mediadors confeccionada per cada una d'elles.  
Les respectives llistes de mediadors podran ser ampliades, reduïdes o modificades, en qualsevol moment, per decisió de l'organització corresponent.  
Article 13. Incompatibilitats  
Els mediadors hauran de ser aliens al conflicte concret en què actuen, sense que puguen concórrer interessos personals o professionals directes susceptibles d'alterar o condicionar la seua activitat mediadora.  
A aquest efecte, es consideraran els suposats següents:  
a) Si el conflicte fóra de sector, seran incompatibles per a ser mediadors els assessors de cada part i els integrants de l'òrgan directiu dels sindicats o de les associacions empresarials afectats que hagen intervingut directament en el conflicte.  
b) Si el conflicte fóra d'empresa o grup d'empresa, tinga aquesta conveni col·lectiu propi o no, seran incompatibles els membres de les plantilles, dels comités d'empresa o, si és el cas, els delegats de personal, els membres dels òrgans directius de les seccions sindicals, la direcció de les empreses, així com els assessors d'una o altra part que hagen participat en la negociació origen del conflicte.  
Article 14. De la Presidència i la Secretaria  
1. La Presidència del Tribunal de Mediació correspondrà a un dels seus membres, designat per l'organització a què s'haja atribuït tal condició, en virtut d'acord adoptat pel Comité Paritari d'Interpretació, Aplicació i Seguiment del present Acord, basant-se en un sistema d'alternança anual.  
Seran funcions de la Presidència:  
a) Convocar els actes de conciliació-mediació.   
b) Mantindre l'orde de les reunions, concedint l'ús de la paraula a qui ho sol·licite.  
c) Dirigir el debat i proposar la corresponent deliberació quan procedisca, actuant com a portaveu de la voluntat unànime del Tribunal de Mediació.  
2. La Secretaria serà exercida per persona aliena als membres del Tribunal que posseïsca reconeguda experiència en l'àmbit jurídic. No tindrà veu ni vot i la seua funció serà exclusivament d'assistència tècnica al Tribunal. Es designarà pel Comité Paritari d'Interpretació, Aplicació i Seguiment, per acord unànime.  
Seran funcions de la Secretaria:  
a) Convocar per orde de la Presidència als membres del Tribunal o de les seues seccions i als àrbitres, així com a cada una de les parts en els procediments previstos en l'acord.  
b) Assistir als actes de conciliació - Mediació.  
c) Alçar acta de les sessions, fent constar els acords adoptats.  
d) Fer certificats de les actes, quan ho sol·licite qualsevol de les parts.  
e) Elaborar la memòria anual.   
f) Qualssevol altres funcions que li encomane el Tribunal.  
Aquestes funcions, excepte la d'elaborar la memòria anual, podran ser delegades pel secretari.  
3. Les parts interessades en un conflicte podran atorgar representació a una o diverses persones, mitjançant compareixença escrita davant de qui exercisca les funcions de secretaria del Tribunal o document degudament firmat i presentat davant de la mateixa, que donarà fe de la representació sol·licitada.  
Article 15. Del Cos d'Àrbitres  
A l'efecte de dur a terme el procediment d'arbitratge, el Cos d'Àrbitres del Tribunal de Mediació i Arbitratge Laboral de la Comunitat Valenciana estarà compost per persones de reconeguda experiència en el camp de les relacions de treball. Seran designades unànimement pel Comité Paritari de Seguiment de l'Acord.  
Article 16. Funcions del Tribunal d'Arbitratge Laboral  
El Tribunal tindrà assignades les funcions següents:  
a) Conciliació i mediació de tots els conflictes laborals que li siguen sotmesos través del procediment previst en el títol III d'aquest acord.  
b) Arbitratge, per mitjà del Cos d'Àrbitres a què es referix l'article anterior, i d'acord amb el que establix el títol IV d'aquest acord.  
c) Proposar la intervenció de la Comissió Tècnica d'Organització del Treball en els supòsits previstos en el títol V del present acord.  
TÍTOL III  
De la conciliació - mediació  
Article 17. Procediment de conciliació - mediació   
1. El procediment de conciliació - mediació serà obligatori quan ho sol·licite una de les parts legitimades de conformitat amb el que disposa l'article següent.  
Serà igualment preceptiva la conciliació-mediació com a requisit preprocessal per a la interposició d'una demanda de conflicte col·lectiu d'interpretació o aplicació dels definits en l'article 151 de la Llei de Procediment Laboral davant de la Jurisdicció Social per qualsevol de les parts, excepte que s'haja tramitat a través d'un sistema de solució de conflictes establit en conveni col·lectiu d'acord amb el que disposa l'últim paràgraf de l'article 7.  
La conciliació-mediació desenrotllada d'acord amb aquest acord substituïx al tràmit de conciliació previst en l'article 154.1 de la Llei de Procediment Laboral.  
En cas de vaga, la mediació serà preceptiva.   
2. La mediació serà desenrotllada pel Tribunal o, si és el cas, la secció corresponent del mateix, procurant els seus membres, de manera activa, resoldre el conflicte.  
El procediment de mediació no estarà subjecte a cap tramitació preestablida, excepte la formalització de l'acord d'avinença a què si és el cas s'arribe.  
Les dades i informacions aportats seran tractats de forma confidencial.  
Article 18. Legitimació per a instar la mediació  
1. En els conflictes col·lectius d'interpretació i aplicació definits de conformitat amb el que establix l'article 151 de la Llei de Procediment Laboral i en els conflictes que donen lloc a la convocatòria d'una vaga, estaran legitimats tots els subjectes que, d'acord amb la legalitat, estiguen capacitats per a promoure una demanda de conflicte col·lectiu en via jurisdiccional o per a convocar una vaga.  
2. En els conflictes ocasionats per discrepàncies sorgides durant la negociació d'un conveni col·lectiu o un altre acord o pacte col·lectiu, estaran legitimades les respectives representacions empresarials i socials que participen en la negociació. La decisió d'instar la mediació haurà de comptar amb la majoria de la representació que la promoga.  
3. Quan el conflicte se suscite sobre la determinació dels serveis de seguretat i manteniment en cas de vaga, estaran legitimats el Comité de Vaga i la representació empresarial.  
4. En els conflictes derivats de discrepàncies sorgides en el període de consultes exigit pels articles 40, 41, 47 i 51 de l'Estatut dels Treballadors estaran legitimats la representació de l'empresa i la representació de les persones treballadores que participe en les consultes corresponents. La decisió d'instar la mediació haurà de comptar amb la majoria de la representació que la promoga.  
Article 19. Inici de la conciliació-mediació  
1. La promoció de la conciliació-mediació s'iniciarà amb la presentació d'un escrit dirigit al Tribunal d'Arbitratge Laboral.  
2. L'escrit d'iniciació haurà de contindre els punts següents:  
a. La identificació de l'empresa o dels subjectes col·lectius que estiguen legitimats per a acollir-se al procediment en l'àmbit del conflicte, i si és el cas, acreditació de l'acord d'instar la mediació de la representació que la propose i la determinació, identificació i domicili de les parts afectades en el conflicte, així com, en els supòsits en què siga procedent, haurà d'incloure's també la identificació de les restants organitzacions empresarials i sindicals representatives en el dit àmbit.  
b. L'objecte del conflicte, amb especificació de la seua gènesi i desenrotllament, de la pretensió i de les raons que la fonamenten.  
c. El col·lectiu de persones treballadores afectades pel conflicte i l'àmbit territorial del mateix.  
d. En el supòsit de tractar-se d'un conflicte d'interpretació i aplicació d'un conveni col·lectiu: l'acreditació de la intervenció de la Comissió Paritària, o d'haver-se dirigit a ella sense efecte i el dictamen emés si és el cas, sempre que fóra preceptiu segons el que disposa el dit conveni, de conformitat amb el que disposa l'article 9 d'aquest acord.  
La mateixa exigència existirà en cas de conflictes d'interpretació i aplicació d'un altre acord o pacte col·lectiu, si existix en el seu si una Comissió Paritària.  
e. Domicili, data i firma de l'empresari o del subjecte col·lectiu que inicia el procediment.  
Article 20. Tramitació  
1. Instada la mediació davant del Tribunal de Mediació i Arbitratge Laboral, s'esgotarà el tràmit en el termini de 10 dies, llevat que les parts acorden prorrogar el dit termini.  
2. En cas de vaga, la mediació, que serà preceptiva, haurà d'instar-se a sol·licitud dels convocants el mateix dia en què es registre la convocatòria en l'organisme competent. Aquests hauran de formular per escrit la seua sol·licitud, acompanyant còpia de la convocatòria de la mateixa.  
En aquest cas, l'acte de conciliació-mediació serà assenyalat dins del termini de tres dies des de la seua sol·licitud. Podent les parts, de comú acord, prorrogar el dit termini.  
Quan es plantege la mediació en relació amb la concreció dels serveis de seguretat i manteniment, aquesta s'iniciarà a sol·licitud de qualsevol de les parts si es planteja dins de les vint-i-quatre hores següents a la comunicació formal de la vaga. Aquest procediment tindrà una duració de setanta-dos hores.  
3. La compareixença a la corresponent instància mediadora és obligatòria per a ambdós parts, com a conseqüència del deure negociar implícit a la naturalesa d'aquesta mediació.   
4. L'activitat dels que exercisquen la labor mediadora començarà immediatament després de la seua designació. El procediment es desenrotllarà segons els tràmits que l'òrgan de mediació considere apropiat, demanant la informació que es considere precisa per a la seua funció, garantint, en tot cas, la confidencialitat de la informació.   
Durant la compareixença, el Tribunal intentarà l'avinença de les parts, moderant el debat i concedint-los totes les intervencions que considere oportunes, podent formular propostes per a la solució del conflicte. Si l'acte conclou sense avinença, podrà constar en acta la proposta de mediació del TAL. Tant la proposta de mediació com la decisió d'inclusió de la mateixa en l'acta s'adoptaran de forma unànime pel Tribunal.  
Es garantirà, en tot cas, el dret d'audiència dels personats, així com el principi d'igualtat i contradicció, sense que es produïsca indefensió.  
5. El president del Tribunal, a l'inici de l'acte de conciliació i mediació, informarà els compareixents dels extrems relatius a les manifestacions i actes.  
Article 21. Efectes de la iniciació del procediment  
La iniciació del procediment de mediació impedirà l'exercici d'accions judicials o administratives dirigides a la solució de conflictes pel motiu o causa objecte de la mediació en tant dure la mateixa.  
Article 22. Manifestacions de les parts i actes  
En la redacció de les actes, amb respecte ple a la llibertat de manifestació de les parts, obert l'acte el president atorgarà la paraula a la part demandant perquè fixe la seua posició respecte de la demanda, podent aclarir els extrems incorrectes de la mateixa i exposant les seues pretensions. Tot seguit concedirà la paraula a la part demandada per a contestar a la demanda, al·legar possibles excepcions i fixar la seua posició. Ambdós al·legacions podran figurar en l'acta, de manera succinta i resumida, d'així sol·licitar-ho expressament la part manifestant.   
Una vegada iniciada la labor mediadora per part del Tribunal no constaran en acta altres manifestacions, rèpliques, dúpliques o postures de part respecte a les propostes d'acord que pogueren sorgir bé a instància del Tribunal o de qualsevol de les parts, excepte l'acord a què si és el cas s'arribe.  
Article 23. Suspensió del procediment de conciliació i mediació  
En virtut de la mateixa naturalesa negocial del procediment de conciliació i mediació establit en el present acord, les parts podran, de mutu acord, suspendre i reprendre l'acte de conciliació-mediació totes les vegades que estimen oportú amb la finalitat d'arribar a una solució negociada al conflicte.  
La data assenyalada d'una vista de conciliació-mediació, només podrà modificar-se per mutu acord de les parts o per exigència del servei constatada per la Secretaria dins dels terminis previstos en l'article 20.  
Article 24. Finalització i efectes de la mediació  
1. L'acord en mediació, de produir-se, es formalitzarà per escrit, i es presentarà, si és el cas, còpia a l'autoritat laboral competent als efectes oportuns.  
En els conflictes d'interpretació i aplicació definits conforme l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu, els efectes de l'acta final en què conste l'acord seran els propis d'un conveni col·lectiu d'eficàcia general, sempre que la suma de què l'hagen acceptat siga suficient per a atribuir la dita eficàcia en l'àmbit del conflicte. En cas d'acords o pactes extraestatutaris tindrà l'eficàcia limitada que corresponga en funció de què hagen acceptat l'acord en mediació.  
En els conflictes per discrepàncies produïdes en els períodes de consulta previstos en els articles 40, 41, 47 i 51 de l'Estatut dels Treballadors, així com en els derivats de la determinació dels serveis de seguretat i manteniment en cas de vaga, els efectes de l'acta seran els mateixos que corresponen a l'acord entre les parts sobre els assumptes referits.  
2. En cas de no produir-se avinença, qui exercisca les funcions de Secretaria del Tribunal alçarà acta en aqueix mateix instant declarant l'absència d'acord. A continuació s'oferirà a les parts la possibilitat de sotmetre el conflicte a arbitratge.  
3. Si els òrgans intervinents en la mediació foren els propis constituïts en l'àmbit d'un conveni col·lectiu, aquests donaran compte al TAL de la solució haguda a l'efecte de registre.  
TÍTOL IV  
De l'arbitratge  
Article 25. Procediment d'arbitratge  
1. El procediment d'arbitratge requerirà la manifestació expressa de la voluntat de les parts de sotmetre's al dit procediment, i que s'haja tramitat el procediment de conciliació-mediació regulat anteriorment, o l'equivalent segons el que preveu l'últim paràgraf de l'article 7 d'aquest acord.  
2. Una vegada finalitzat el tràmit de conciliació-mediació sense acord, el TAL facilitarà a este efecte la llista de què componen el Cos d'Àrbitres del Tribunal.  
Article 26. Legitimació per a instar l'arbitratge  
Estan legitimats per a instar el procediment arbitral, de mutu acord conforme al tipus de conflicte i a l'àmbit afectat, els mateixos subjectes a què es referix l'article 18 d'aquest acord.  
Article 27. Conveni arbitral  
1. Per la Secretaria del Tribunal es farà constar, si és el cas, en l'acta de mediació, l'acord exprés de les parts de sotmetre's al tràmit d'arbitratge, passant-se a continuació a la subscripció del conveni arbitral.  
El conveni arbitral se subscriurà en el mateix moment, i només davant d'impossibilitat manifesta es podrà traslladar a què de forma expressa s'indique en l'acta de sotmetiment del conflicte a arbitratge, passant a formar part del contingut del mateix.  
2. El conveni arbitral haurà de contindre els punts següents:  
a) Determinació de les parts que el subscriuen i domicili de les mateixes, així com representativitat que tenen en l'àmbit del conflicte.  
b) Determinació de l'àrbitre, o àrbitres en nombre de tres, d'entre els que conformen la llista d'àrbitres del TAL que es designen per a la resolució del conflicte.  
c) Condició d'arbitratge de dret o equitat sol·licitat.  
d) Les qüestions concretes objecte d'arbitratge i de les pretensions de les parts.  
e) El termini per a dictar el laude arbitral.  
f) El compromís d'acceptació del laude arbitral.  
g) Data i firma de les parts.  
3. En el supòsit de no arribar a un acord en la designació de l'àrbitre o àrbitres, aquests seran determinats mitjançant el sistema de sorteig.  
Article 28. Tramitació i efectes de l'arbitratge  
1. El procediment es desenrotllarà segons els tràmits que l'òrgan arbitral considere apropiats requerint la compareixença de les parts, podent sol·licitar documentació complementària o demanar l'auxili d'experts si l'estima necessari.  
Es garantirà, en tot cas, el dret d'audiència dels personats, així com el principi d'igualtat i contradicció, sense que es produïsca indefensió. De les sessions que es produïsca s'alçarà acta subscrita per l'àrbitre o àrbitres i certificada per qui exercisca la Secretaria del Tribunal.  
2. La formalització del conveni arbitral impedirà la convocatòria de vagues, així com l'exercici d'accions judicials o administratives, o qualsevol altra dirigida a la solució del conflicte.  
Article 29. Del laude arbitral i els seus efectes  
1. Si les parts no han acordat un termini per a l'emissió del laude, aquest haurà d'emetre's en el termini màxim de deu dies hàbils a partir de l'acceptació de l'àrbitre o àrbitres designats. Excepcionalment, atenent a la transcendència i naturalesa del conflicte, l'òrgan arbitral podrà prorrogar el mencionat termini mitjançant una resolució motivada devent, en tot cas, dictar-se el laude abans del transcurs de vint-i-cinc dies hàbils.  
2. La resolució arbitral haurà de ser motivada i notificar-se a les parts immediatament.  
3. El laude arbitral serà vinculantment i immediatament executiu.  
4. El laude arbitral serà objecte de depòsit en el TAL i serà remés a l'autoritat laboral per al seu depòsit, registre i publicació quan resolga un conflicte dels arreplegats en els articles 6.1 apartats a) i b) de l'Acord; així com els que donen lloc a la convocatòria d'una vaga arreplegats en la primera part de l'apartat c) de l'esmentat article.  
5. El laude arbitral només podrà ser recorregut en el termini de trenta dies que preveu l'article 67.2 del Text Refós de la Llei de Procediment Laboral, en els casos i pels procediments legalment establits.  
Article 30. Finalització i efectes de l'arbitratge  
1. La resolució arbitral exclou qualsevol altre procediment, demanda de conflicte col·lectiu o vaga sobre la mateixa matèria resolta i en funció de la seua eficàcia.  
2. L'eficàcia i naturalesa jurídica de les decisions arbitrals estan determinades en funció del tipus de conflicte que aquelles resolguen i del significat que tingueren la decisió o acords directes a què substituïxen en cada supòsit.  
En els conflictes d'interpretació i aplicació definits conforme a l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu, els efectes del laude seran els propis d'un conveni col·lectiu d'eficàcia general, sempre que la suma de què hagen subscrit el conveni arbitral siga suficient per a atribuir la dita eficàcia en l'àmbit del conflicte. En cas d'acords o pactes extraestatutaris tindrà l'eficàcia limitada que corresponga en funció de què hagen subscrit el conveni arbitral.  
En els conflictes per discrepàncies produïdes en els períodes de consulta previstos en els articles 40, 41, 47 i 51 de l'Estatut dels Treballadors, així com en els derivats de la determinació dels serveis de seguretat i manteniment en cas de vaga, els efectes de l'acta seran els mateixos que corresponen a l'acord entre les parts sobre els assumptes referits.  
3. El laude arbitral s'equipararà quant a execució a les sentències fermes, segons el que disposa la disposició addicional setena de la Llei de Procediment Laboral.  
TÍTOL V  
De la Comissió Tècnica d'Organització del Treball  
Article 31. Comissió Tècnica d'Organització del Treball.  
Són funcions de la Comissió Tècnica d'Organització del Treball del Tribunal d'Arbitratge Laboral de la Comunitat Valenciana l'anàlisi i estudi tècnic dels assumptes que li siguen encomanats pel propi Tribunal en el desenrotllament dels procediments previstos en l'ASECLCV, en relació amb aspectes concernents a l'organització del treball:  
a. Sistemes de mesurament. Mètodes i temps, i sistemes d'incentius.  
b. Valoració de llocs de treball.  
b. Els supòsits de major temps invertit, problemes de desplaçaments i mitjans de transport com a conseqüència del trasllat del centre de treball d'una empresa i, en general, problemes de mobilitat dels treballadors als centres de treball.  
b. Assessorament en els canvis produïts en l'organització del treball en les empreses.   
Article 32. Composició i funcions de la Comissió Tècnica   
1. La Comissió Tècnica d'Organització del Treball estarà composta, de forma paritària, per huit membres designats de comú acord per la Comissió Paritària d'Interpretació, Aplicació i Seguiment de l'ASECLCV, qui podrà, seguint el mateix criteri i en qualsevol moment, modificar-la tant pel que fa al nombre dels seus components com a les persones que la integren.  
2. Les circumstàncies que han de presidir racionalment un sistema de mesurament científica de temps, activitats i rendiments, exigix que els membres de la Comissió Tècnica assignats a cada cas actuen amb total objectivitat. En cap cas podrà actuar un membre de la Comissió Tècnica en els estudis i mesuraments previs a l'emissió de l'informe tècnic sol·licitat, si amb anterioritat haguera intervingut com a assessor o a requeriment d'una de les parts en qualsevol aspecte relacionat amb l'organització del treball a què es fa referència en el punt número 1, excepte acord exprés de les parts.  
És incompatible la condició de membre de la Comissió Tècnica d'Organització del Treball amb la de membre del Cos d'Àrbitres del Tribunal d'Arbitratge Laboral de la Comunitat Valenciana.  
3. En els procediments de mediació, la Comissió Tècnica intervindrà a petició de les parts, amb la proposta prèvia del Tribunal de Mediació que actue en un assumpte concret.  
4. Les conclusions de l'informe que s'acorde sol·licitar en els procediments de mediació tindran caràcter vinculant per a les parts, fent-se així constar en l'acta que s'alce de l'Acte de Conciliació/Mediació.  
5. En els procediments arbitrals, l'àrbitre o àrbitres designats podran, al seu criteri, estar assistits per la Comissió Tècnica, en funció de l'objecte del conflicte. L'informe emés no tindrà caràcter vinculant a l'efecte de la corresponent resolució arbitral, tenint la consideració de document intern per a ús exclusiu de l'àrbitre o àrbitres, i no formant part, per tant, del corresponent expedient.  
6. Per a cada cas, el Tribunal designarà, d'entre els membres de la Comissió Tècnica, a aquells dos que, de forma paritària, pels torns que es puguen establir, els corresponga per a realitzar la labor d'anàlisi i estudi previs a l'informe tècnic requerit.  
7. Les parts del procediment disposaran d'un termini de 24 hores des de la designació dels membres de la Comissió Tècnica, per a comunicar per escrit al Tribunal l'existència d'alguna possible incompatibilitat, si és el cas degudament fundada, respecte a elles.  
8. Les tasques d'observació, mesurament, presa de dades i anàlisis prèvies seran realitzades sempre conjuntament pels dos membres de la Comissió Tècnica designats i requeriran, preceptivament, sentir abans a les parts i alçar acta de la dita reunió que haurà de ser firmada pels esmentats tècnics.  
9. Sense perjuí dels treballs d'estudi, anàlisi i mesurament que puguen realitzar els membres de la Comissió Tècnica assignats al cas, l'informe tècnic serà subscrit per tots els seus membres que, a este efecte, hauran de firmar en prova de conformitat les conclusions que resulten.  
10. Amb caràcter general l'informe haurà de ser emés en el termini de quinze dies hàbils des de la recepció de la designació dels membres de la Comissió Tècnica. L'indicat termini podrà ser ampliat per decisió del Tribunal de Mediació o de l'Àrbitre o Àrbitres que hagen requerit l'informe corresponent, en funció de la complexitat i peculiaritats del cas.  
11. A les parts se'ls traslladarà únicament de les conclusions de l'informe realitzat. Disposaran d'un termini de set dies per a sol·licitar els aclariments que consideren oportunes.   
12. La intervenció de la Comissió Tècnica d'Organització del Treball del Tribunal d'Arbitratge Laboral de la Comunitat Valenciana, s'ajustarà als paràmetres lògics que han de configurar un informe pericial, sense que siga factible, per tant, la realització d'estudis de mesurament que representen una utilització de l'esmentat servei en termes superiors als establits i, únicament podran realitzar el seu dictamen tècnic dins dels límits pressupostaris establits respecte d'això pel Patronat de la Fundació Tribunal d'Arbitratge Laboral de la Comunitat Valenciana, llevat que les parts assumisquen expressament i prèviament el cost de l'excés.  
Únicament es podran realitzar dos informes tècnics a l'any en una mateixa empresa o sector en conflicte determinats, que no suposaran cap cost per a les parts afectades, sempre dins del límit pressupostari establit en el paràgraf anterior. Si és el cas, el tercer i següents, podran realitzar-se si el cost dels mateixos és íntegrament assumit per alguna de les representacions del conflicte en qüestió. Aquesta circumstància es farà constar en acta o en el conveni arbitral.  
13. El Comité Paritari d'Interpretació, Aplicació i Seguiment de l'ASECLCV podrà dotar a la Comissió Tècnica, a instància pròpia o dels membres d'aquesta, de normes o criteris de funcionament intern tendents a optimitzar el servei de la mateixa.  
TÍTOL VI  
De la gestió de l'acord  
Article 33. Comité paritari d'interpretació, aplicació i seguiment  
1. El Comité Paritari estarà compost per huit membres, dos representants de cada una de les organitzacions sindicals firmants i quatre representants de la CIERVAL.  
2. Al Comité Paritari se li encomana la interpretació, aplicació i desenrotllament del present acord, a més de les concretes funcions atribuïdes expressament en el mateix.  
3. Els acords del Comité Paritari s'adoptaran per unanimitat.  
DISPOSICIONS ADDICIONALS  
Primera  
Les organitzacions firmants d'aquest acord es dirigiran al Govern de la Generalitat Valenciana a l'efecte que, mitjançant el corresponent acord tripartit i pel procediment legalment oportú, s'adopten les mesures que possibiliten el finançament i execució de l'Acord a través de la Fundació Tribunal d'Arbitratge Laboral de la Comunitat Valenciana.  
Segona  
En l'interés de dotar el Tribunal d'Arbitratge Laboral de la Comunitat Valenciana de major capacitat d'actuació tècnica en els procediments de solució de conflictes que troben el seu origen, d'entre els compresos en l'article 6 del present acord, en qüestions relacionades amb la seguretat i salut laboral, es procuraran tant mitjans econòmics, humans i materials mitjançant l'adopció dels acords de col·laboració que amb este fi resulten necessaris amb els organismes i institucions competents, amb la finalitat de procurar al Tribunal l'assistència tècnica, professional i pericial que es requerisca en els procediments de mediació i/o arbitratge.  
El Comité Paritari establirà els supòsits, requisits, abast i procediment del recurs als indicats tècnics, de conformitat amb els acords de col·laboració que es puguen subscriure.  
Tercera  
Els acords del Comité Paritari d'Interpretació, Aplicació i Seguiment adoptats amb anterioritat a l'entrada en vigor del V Acord de Solució Extrajudicial de Conflictes Laborals de la Comunitat Valenciana romandran vigents en tot en el que no s'oposen al que disposa el mateix.  
Quarta  
El Tribunal d'Arbitratge Laboral de la Comunitat Valenciana vetlarà perquè en el desenrotllament dels procediments de mediació i arbitratge i en la resolució dels mateixos es contemple la perspectiva de gènere quan la naturalesa del conflicte així el requerisca.  
Cinquena  
En el supòsit previst en l'article 6.1.c) d'aquest acord, i amb la finalitat de permetre a les parts utilitzar al màxim el procediment de conciliació-mediació, en interés de la solució del conflicte de forma pactada, una vegada iniciada formalment la vaga, les parts podran acordar continuar el dit procediment en el marc del Tribunal d'Arbitratge Laboral de la Comunitat Valenciana.  
Sisena  
En el si de la Comissió de Seguiment del present acord s'analitzaran les possibilitats i fórmules que, sense alterar l'àmbit de l'ASECLCV, en virtut del contingut relatiu a aquesta matèria en el Segon Pacte Valencià pel Creixement i l'Ocupació per al període 2009-13, puguen contribuir a l'aplicació de l'experiència acumulada en solució de conflictes a:  
- Les controvèrsies col·lectives derivades d'acords d'interés professional d'àmbit no superior a la comunitat autònoma, sempre que voluntàriament així ho establisquen mitjançant un acord d'adhesió expressa, i sense perjuí d'altres acords o pactes que en aquesta matèria pogueren existir, i respectant, en tot cas, el que preveu l'article 18.1 últim paràgraf, i 18.4 de la Llei 20/2007, d'11 de juliol, de l'Estatut del Treball Autònom, pel que fa als treballadors autònoms econòmicament dependents.  
- Els conflictes col·lectius entre el personal laboral i funcionaris públics i les administracions per a les que presten els seus serveis. A l'empara de l'objectiu concret contingut en el PAVACE, referit a l'establiment d'un sistema de solució de conflictes en l'àmbit extrajudicial en el marc de l'organització de l'administració autonòmica i participació institucional.  
Els concerts que pogueren formular-se entre els col·lectius afectats i el Tribunal d'Arbitratge Laboral seran formulats per escrit i subscrits pels que representen en cada cas a les organitzacions representatives. La seua realització pels serveis de la Fundació TAL no meritarà cap lucre.  
Setena  
Les parts firmants fomentaran entre els agents socials negociadors dels diversos convenis col·lectius de la Comunitat Valenciana, la designació del domicili habitual de les seccions provincials del Tribunal d'Arbitratge Laboral de la Comunitat Valenciana, com a domicili de les comissions paritàries creades en aquells, amb la finalitat de potenciar i agilitzar el seu funcionament.  
Huitena  
S'establirà un programa formatiu anual per als mediadors, de compliment obligatori, per a la seua aprovació pel Patronat.   
DISPOSICIÓ TRANSITÒRIA  
Es tramitaran conforme al IV acord les mediacions i arbitratges la data de registre de les quals en el TAL siga anterior a la publicació del present acord en el DOCV.  
I, en prova de conformitat, les parts firmen el present acord, en triple exemplar, en lloc i data indicats.  
El president de la Confederació d'Organitzacions Empresarials de la Comunitat Valenciana (CIERVAL): Rafael Ferrando Giner.  
El secretari general de la Unió General de Treballadors del País Valencià (UGT-PV): Conrado Hernández Más.  
El secretari general de la Confederació Sindical de Comissions Obreres del País Valencià (CCOO-PV): Paco Molina Balaguer.